બાર્ટર સિસ્ટમ ચાલતી હતી એ પછીની વાત કરીએ તો સત્યનારાયણની કથા યાદ આવે. સાધુ વાણિયો સફળ વેપાર કરીને પાછો આવે છે ‘ને દંડી સ્વામીને છેતરે છે. કહે છે લતા પત્રાદિકં ચૈવ વર્તતે. નાવમાં સંપત્તિ નથી, પાંદડાં ‘ને વેલા છે. એથી પણ જબ્બર ઘટના પશ્ચિમમાં નોંધાયેલા ફ્રોડમાં સૌ પ્રથમ ઈસુ પૂર્વે ૩૬૦ દરમિયાન ઘટેલી. મારિઅસ ક્રિસ્ટીને ‘ઇન્ટ્રડક્શન ટુ ધ થિઅરીઝ એન્ડ વેરાયટીઝ ઓફ મોડર્ન ક્રાઇમ ઇન ફાઈનેન્શલ માર્કેટ્સ’ બુકમાં ટૂંકમાં લખ્યું છે ત્યારે દરિયાઈ માર્ગે ધંધો થતો. વહાણનું આયુષ્ય ભયમાં રહેતું. ઝેનેથેમિસ ‘ને હેગેસ્ટ્રેટસ નામક વેપારીઓ પોતાના વહાણમાં મકાઈ ભરીને એથેન્સ આવીશું એમ કરીને વીમો ઉતરાવે છે. ષડ્યંત્ર મુજબ ખાલી વહાણ લઈને આવે છે. દરિયામાં વહાણ ડુબાડી નાવડીમાં પાછા આવી વળતરનો દાવો કરવા ધારેલું, પણ મુસાફરોને ભનક લાગી જાય છે ‘ને હેગેસ્ટ્રેટસને દરિયામાં કૂદવું પડે છે. એ મૃત્યુ પામે છે. ઝેનેથેમિસ પાછો પહોંચે છે ‘ને ખાલી વહાણ હોવાથી પકડાઈ જાય છે. બેશક આ આઇડિયા વાપરીને એ પછી સફળતાપૂર્વક ફ્રોડ કરનાર ત્યાં ‘ને અહીં થઈ ગયાનું કહેવાય છે.